PATVIRTINTA

Prienų rajono savivaldybės tarybos

2024 m. vasario d.

sprendimu Nr. T3-

PRIENŲ RAJONO SAVIVALDYBĖS KŪNO KULTŪROS IR SPORTO CENTRO NUOSTATAI

I SKYRIUS

BENDROSIOS NUOSTATOS

1. Prienų rajono savivaldybės kūno kultūros ir sporto centro nuostatai (toliau – nuostatai) reglamentuoja Prienų rajono savivaldybės kūno kultūros ir sporto centro (toliau – Centras) teisinę formą, priklausomybę, savininką, savininko teises ir pareigas įgyvendinančią instituciją ir jos kompetenciją, buveinę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, Centro teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turtą, lėšas, jų šaltinius bei naudojimo tvarką ir finansinės veiklos kontrolę ir Centro veiklos priežiūrą, reorganizavimo, likvidavimo, pertvarkymo ir nuostatų keitimo tvarką.

2. Oficialus Centro pavadinimas – Prienų rajono savivaldybės kūno kultūros ir sporto centras; trumpasis pavadinimas – Sporto centras. Centras įregistruotas Juridinių asmenų registre, kodas – 190203567.

3. Centras įsteigtas 1967 m. rugsėjo 1 dieną.

4. Centro teisinė forma – biudžetinė įstaiga.

5. Centro priklausomybė – savivaldybės įstaiga.

6. Centro savininkas – Prienų rajono savivaldybė (toliau – Savivaldybė), kodas 111107225, Laisvės a. 12, LT-59126 Prienai.

7. Savininko teises ir pareigas įgyvendinanti institucija – Prienų rajono savivaldybės meras (toliau – Savivaldybės meras), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). Savininko teises ir pareigas įgyvendinanti institucija: tvirtina Centro nuostatus; priima į pareigas ir atleidžia iš jų ar nušalina nuo pareigų Centro vadovą; priima sprendimą dėl Centro buveinės pakeitimo; priima sprendimą dėl Centro reorganizavimo, likvidavimo ar pertvarkymo; priima sprendimą dėl Centro filialo steigimo ir jo veiklos nutraukimo; skiria ir atleidžia likvidatorių arba sudaro likvidacinę komisiją ir nutraukia jos įgaliojimus; sprendžia kitus įstatymuose ir Centro nuostatuose jos kompetencijai priskirtus klausimus.

8. Centro buveinė – Pramonės g. 20, LT-59145 Prienai.

9. Centro grupė – neformaliojo vaikų švietimo mokykla ir formalųjį švietimą papildančio ugdymo mokykla, neformaliojo suaugusiųjų švietimo mokykla.

10. Centro paskirtis – vaikų ir suaugusiųjų sportinis ugdymas.

11. Mokymo kalba – lietuvių.

12. Mokymo formos – grupinio mokymosi forma, pavienio mokymosi forma.

13. Mokymo proceso organizavimo būdai – kasdienis, savarankiškas, nuotolinis (mišrus, hibridinis), teorinės ir praktinės treniruotės, fizinio aktyvumo ir aukšto meistriškumo sporto pratybos, užsiėmimai, paskaitos, stovyklos, varžybos, projektinė veikla ir kt.

14. Centre vykdomos programos – formalųjį švietimą papildančios pradinio rengimo ir meistriškumo ugdymo, meistriškumo tobulinimo, aukšto meistriškumo ir neformaliojo ugdymo.

15. Baigus formalųjį švietimą papildančio ugdymo programas, išduodamas neformaliojo vaikų švietimo pažymėjimas.

16. Centro veikla yra neterminuota.

17. Centras yra viešasis juridinis asmuo, veikiantis kaip biudžetinė įstaiga, turintis antspaudą su valstybės herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką. Jis savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Prienų rajono savivaldybės tarybos sprendimais, Prienų rajono savivaldybės administracijos direktoriaus įsakymais, kitais teisės aktais ir šiais nuostatais.

II SKYRIUS

CENTRO VEIKLOS SRITIS IR RŪŠYS, TIKSLAI, UŽDAVINIAI, FUNKCIJOS, UGDYMOSI PASIEKIMUS ĮTEISINANČIŲ DOKUMENTŲ IŠDAVIMAS

18. Centro veiklos sritis – švietimas, kodas 85.

19. Pagrindinė Centro švietimo veiklos rūšis – sportinis ir rekreacinis švietimas, kodas 85.51.

20. Kitos švietimo veiklos rūšys:

20.1. sportinė veikla, pramogų ir poilsio organizavimo veikla, kodas 93;

20.2. sportinė veikla, kodas 93.1;

20.3. sporto įrenginių eksploatavimas, kodas 93.11;

20.4. kita sportinė veikla, kodas 93.19;

20.5. pramogų ir poilsio organizavimo veikla, kodas 93.2;

20.6. kita pramogų ir poilsio organizavimo veikla, kodas 93.29;

20.7. vaikų poilsio stovyklų veikla, kodas 55.20.20.

21. Kitos ne švietimo veiklos rūšys:

21.1. kita mažmeninė prekyba ne parduotuvėse, kioskuose ar prekyvietėse, kodas 47.99.

21.2. kitas, niekur kitur nepriskirtas, keleivinis sausumos transportas, kodas 49.39;

21.3. nuosavo arba nuomojamo nekilnojamojo turto nuoma ir eksploatavimas, kodas 68.20;

21.4. sporto įrangos nuoma, kodas 77.21.40;

21.5. kitų išankstinio užsakymo ir susijusių paslaugų veikla, kodas 79.90;

21.6. kitų maitinimo paslaugų teikimas, kodas 56.29.

22. Centro tikslai – užtikrinti geros kokybės sportinį ugdymą, sveiką ir saugią ugdymo(si) aplinką ir atvirumą vietos bendruomenei.

23. Centro veiklos uždaviniai:

23.1. siekti aukšto sportinio meistriškumo;

23.2. vykdyti kryptingą talentingų sportininkų paiešką, gabių sportininkų atranką ir ugdymą;

23.3. padėti asmenims realizuoti įgimtas ir įgytas galias, tobulėti mokantis visą gyvenimą, tenkinti pažinimo, lavinimosi ir saviraiškos poreikius;

23.4. užtikrinti sveiką ir saugią ugdymo ir ugdymosi aplinką;

23.5. vykdyti, organizuoti neįgaliųjų kūno kultūros ir sporto veiklą;

23.6. sudaryti sąlygas asmenims lavinti dabartiniam gyvenimui svarbius komunikacinius, technologinius, verslumo, socialinius, sveikos gyvensenos gebėjimus;

23.7. teikti švietimo ugdymo įstaigoms informaciją sporto klausimais;

23.8. sudaryti sąlygas savivaldybės gyventojams sportuoti fizinio aktyvumo pratybose.

24. Centro funkcijos:

24.1. organizuoja asmenų ugdymo(si) procesą kiekvienais metais nuo rugsėjo 1 d.;

24.2. formuoja ir įgyvendina ugdymo turinį, vadovaudamasis Sportinio ugdymo organizavimo rekomendacijomis, patvirtintomis Lietuvos Respublikos švietimo, mokslo ir sporto ministro įsakymu;

24.3. įteisina asmenų ugdymosi pasiekimus teisės aktų nustatyta tvarka;

24.4. organizuoja fizinio aktyvumo pratybas ir aukšto meistriškumo sporto renginius;

24.5. organizuoja ir vykdo sporto varžybas, stovyklas ir fizinio aktyvumo renginius savivaldybės gyventojams ir svečiams;

24.6. vykdo įstatymais neuždraustą ir nuostatams neprieštaraujančią ūkinę komercinę veiklą, kurią vykdant gautos pajamos leistų geriau vykdyti Centro funkcijas, siekti tikslų ir uždavinių;

24.7. bendradarbiauja su įvairiomis įstaigomis ir organizacijomis, padedančiomis užtikrinti mokinių ir trenerių saugumą ir pagarbą asmenybei Centre;

24.8. vykdo šviečiamąją veiklą, formuoja savivaldybės teritorijoje gyvenančių žmonių pozityvų požiūrį į fizinio aktyvumo ir sporto reikšmę sveikatai;

24.9. rengia ir vykdo mokinių vasaros užimtumo, nusikalstamumo prevencijos, sporto plėtros ir kitus projektus, sporto varžybas ir fizinio aktyvumo renginius;

24.10. vykdo narkotinių medžiagų vartojimo, rūkymo ir kitų žalingų įpročių prevencinę veiklą;

24.11. teikia pagalbą mokiniui ir treneriui;

24.12. formuoja pagarbos tėvams (globėjams, rūpintojams), treneriams, kalbai, kultūrai nuostatas;

24.13. veiksmingai naudoja turimus išteklius, remdamasis veiksminga vadyba;

24.14. inicijuoja ir remia Centro savivaldos institucijų kūrimą(si) ir veiklą;

24.15. sudaro saugias ir sveikas ugdymo(si) sąlygas mokiniams, užtikrina sportinio ugdymo kokybę;

24.16. organizuoja prekių, paslaugų ir darbų pirkimą, vadovaudamasis Viešųjų pirkimų įstatymu;

24.17. teikia informaciją visuomenei apie pasirinkimo galimybes, programas;

24.18. užtikrina sveiką, saugią ugdymo(si) ir darbo aplinką;

24.19. tvarko Centro mokinių duomenis;

24.20. kuria ugdymo turiniui įgyvendinti reikiamą materialinę bazę;

24.21. vykdo švietėjiškas, kultūrines, metodines ir leidybines funkcijas;

24.22. organizuoja mokinių vežimą, nuvykimą į sporto pratybas, renginius, varžybas, stovyklas;

24.23. viešai skelbia informaciją apie Centro veiklą;

24.24. sudaro sąlygas Centre dirbančių darbuotojų profesiniam tobulėjimui;

24.25. atlieka kitas įstatymų ir kitų teisės aktų numatytas funkcijas.

25. Išduoda ugdymosi pasiekimus įteisinančius dokumentus, patvirtinančius formalųjį švietimą papildančio sportinio ugdymo programų baigimą, švietimo, mokslo ir sporto ministro nustatyta tvarka. Mokiniui, dalyvavusiam neformaliojo vaikų švietimo programoje, gali būti išduodamas švietimo teikėjo nustatyto pavyzdžio pažymėjimas.

26. Centro direktorius, pasirašydamas ugdymo pasiekimus įteisinančius dokumentus, atsako už įrašų teisingumą.

III SKYRIUS

CENTRO TEISĖS IR PAREIGOS

27. Centras, įgyvendindamas jam pavestus tikslus ir uždavinius, atlikdamas jam priskirtas funkcijas, turi šias teises:

27.1. savininko teises ir pareigas įgyvendinančios institucijos arba Centro nuostatuose nustatytu mastu prisiimti įsipareigojimus, sudaryti ugdymo ir kitas sutartis;

27.2. įstatymų nustatyta tvarka jungtis į asociacijas ir kitus su sportu susijusius juridinius vienetus;

27.3. švietimo, mokslo ir sporto ministro nustatyta tvarka vykdyti šalies bei tarptautinius švietimo projektus, organizuoti vaikų vasaros poilsio stovyklas;

27.4. bendradarbiauti su Centro veiklai įtakos turinčiais fiziniais ir juridiniais asmenimis;

27.5. gauti paramą Lietuvos Respublikos įstatymų nustatyta tvarka;

27.6. plėtoti savanoriškumo ir savitarpio pagalbos idėjas;

27.7. savininko teises ir pareigas įgyvendinančios institucijos leidimu steigti filialus;

27.8. nustatyti teikiamų švietimo ar papildomų paslaugų kainas, įkainius ir tarifus, kai jų nenustato Vyriausybė arba savininko teises ir pareigas įgyvendinanti institucija;

27.9. teikti mokamas paslaugas, kurių kainas tvirtina Savivaldybės taryba;

27.10. suderinus su savininko teises ir pareigas įgyvendinančia institucija, keisti kultivuojamas sporto šakas;

27.11. nustatyta tvarka gauti lėšų iš savivaldybės ar valstybės biudžeto ir kitų finansavimo šaltinių;

27.12. teisės aktų nustatyta tvarka valdyti, naudotis ir disponuoti priskirtu savivaldybės turtu ir lėšomis, sudaryti sutartis su Lietuvos ir užsienio fiziniais bei juridiniais asmenimis;

27.13. dirbti savitarpio pagarba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkančias ir tinkamai aprūpintas darbo vietas;

27.14. organizuoti Centro savivaldos institucijų veiklą;

27.15. siūlyti dokumentų pataisas, kurti įvairius projektus, programas, konkursus, skirtus sportiniam švietimui, švietimo kaitos inicijavimui;

27.16. gauti ir teikti informaciją Centro veiklos klausimais savivaldybės ir valstybės institucijoms;

27.17. pasirinkti tinkamas darbo formas ir metodus;

27.18. organizuoti treniruotes ir varžybas, naudojantis rajono švietimo įstaigų sporto bazėmis, sąlygas ir tvarkaraščius suderinus su švietimo įstaigų direktoriais;

27.19. skatinti sportininkus ir mokytojus už aukštus sportinius laimėjimus;

27.20. turėti kitų nustatytų teisių, jeigu jos neprieštarauja Lietuvos Respublikos įstatymams ir kitiems teisės aktams.

28. Centro pareigos:

28.1. vykdyti nuostatuose reglamentuotą veiklą;

28.2. užtikrinti kokybišką formalųjį švietimą papildančio sportinio ugdymo ir neformaliojo sportinio ugdymo vaikų, jaunimo ir suaugusiųjų švietimo programų vykdymą;

28.3. nustatyta tvarka gautas lėšas iš savivaldybės ar valstybės biudžeto ir kitų finansavimo šaltinių naudoti pagal patvirtintas išlaidų sąmatas;

28.4. turėti reikiamą materialinę ir techninę bazę ir ją stiprinti;

28.5. sukurti ir palaikyti sveiką ir saugią, užkertančią kelią smurto, prievartos apraiškoms ir žalingiems įpročiams, aplinką, sudarančią palankias galimybes ugdyti ir mokytis;

28.6. užtikrinti atvirumą vietos bendruomenei;

28.7. užtikrinti ugdymo sutarties sudarymą ir sutartų įsipareigojimų vykdymą;

28.8. nusistatyti Centro bendruomenės narių elgesio normas, atsižvelgdama į Pedagogų etikos kodekso reikalavimus;

28.9. tobulinti veiklą, stiprinant veiklos įsivertinimą;

28.10. teikti informaciją visuomenei apie Centro veiklą;

28.11. atlikti kitas teisės aktuose numatytas pareigas.

IV SKYRIUS

CENTRO VEIKLOS ORGANIZAVIMAS IR VALDYMAS

29. Centro veiklos organizavimo teisinis pagrindas:

29.1. direktoriaus patvirtintas Centro strateginis planas, kuriam yra pritarusi Centro taryba ir Prienų rajono savivaldybės vykdomoji institucija ar jos įgaliotas asmuo;

29.2. direktoriaus patvirtintas Centro metinis veiklos planas, kuriam yra pritarusi Centro taryba;

29.3. direktoriaus patvirtintas Centro ugdymo planas, suderintas su Centro taryba ir Prienų rajono savivaldybės vykdomąja institucija ar jos įgaliotu asmeniu;

29.4. kiti Centro veiklą reguliuojantys teisės aktų nustatyta tvarka parengti, suderinti ir patvirtinti dokumentai.

30. Centrui vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymų nustatytais atvejais be konkurso.

31. Centro direktorius:

31.1. organizuoja Centro veiklą, įgyvendindamas strateginį Centro valdymą: vadovauja rengiant Centro strateginį ir metinį veiklos planus, juos tvirtina ir užtikrina jų įgyvendinimą;

31.2. užtikrina, kad Centro veikloje būtų laikomasi įstatymų, kitų teisės aktų ir Centro nuostatų;

31.3. nustatyta tvarka priima į pareigas ir atleidžia iš jų Centro darbuotojus, dirbančius pagal darbo sutartį, tvirtina jų pareigybių aprašymus;

31.4. nustato Centro struktūrą ir darbuotojų pareigybių sąrašą, prieš tai raštu informavus Savivaldybės merą;

31.5. nustato Centro darbuotojų darbo apmokėjimo sistemą, jeigu Centre nėra sudaryta kolektyvinė sutartis;

31.6. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

31.7. atsako už informacijos skelbimą apie Centre vykdomas sportinio ir (ar) rengimo ugdymo programas, jų pasirinkimo galimybes, priėmimo sąlygas, mokamas paslaugas, trenerių kvalifikaciją, Centro bendruomenės tradicijas ir pasiekimus, demokratinį Centro valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Centro bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

31.8. rūpinasi trenerių ir kitų darbuotojų darbo sąlygomis, organizuoja trūkstamų trenerių paiešką;

31.9. analizuoja Centro veiklos ir valdymo išteklių būklę ir atsako už Centro veiklos rezultatus;

31.10. kartu su Centro taryba sprendžia Centrui svarbius palankios ugdymui aplinkos kūrimo klausimus;

31.11. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

31.12. švietimo, mokslo ir sporto ministro nustatyta tvarka kiekvienais metais teikia Centro bendruomenei ir Centro tarybai svarstyti bei viešai paskelbia savo metų veiklos ataskaitą, parengtą pagal švietimo, mokslo ir sporto ministro nustatytus reikalavimus;

31.13. atsako už Centro finansinę veiklą, svarsto ir priima sprendimus, susijusius su Centro lėšų (įskaitant lėšas, skirtas Centro darbuotojų darbo užmokesčiui), turto naudojimu ir disponavimu juo; užtikrina racionalų ir taupų lėšų ir turto naudojimą ir veiksmingos vidaus kontrolės sistemos sukūrimą, jos veikimą ir tobulinimą; organizuoja Centro finansinę apskaitą pagal Lietuvos Respublikos finansinės apskaitos įstatymą;

31.14. atlieka kitas funkcijas, nustatytas Centro nuostatuose ir Centro direktoriaus pareigybės aprašyme.

32. Ugdymo turinio formavimo ir ugdymo proceso organizavimo klausimais Centro direktorius gali organizuoti trenerių ir švietimo pagalbos specialistų, kurių veikla susijusi su nagrinėjamu klausimu, pasitarimus.

V SKYRIUS

CENTRO SAVIVALDA

33. Centro savivalda grindžiama švietimo tikslais, vykdomomis sportinio ugdymo programomis ir Centre susiklosčiusiomis tradicijomis.

34. Centro taryba – aukščiausia Centro savivaldos institucija, atstovaujanti mokiniams, treneriams, tėvams (globėjams, rūpintojams). Už savo veiklą Centro taryba atsiskaito ją rinkusiems Centro bendruomenės nariams.

35. Centro taryba:

35.1. Centro tarybą sudaro 9 nariai: 3 treneriai, 3 mokiniai, 3 mokinių tėvai (globėjai, rūpintojai);

35.2. Centro taryba (slaptu arba atviru balsavimu) renkama 2 metams, ne ilgiau kaip dviem kadencijoms;

35.3. treneriai į Centro tarybą renkami trenerių tarybos posėdyje;

35.4. mokiniai į Centro tarybą renkami mokinių susirinkime;

35.5. mokinių tėvai (globėjai, rūpintojai) renkami tėvų susirinkime;

35.6. jeigu Centro tarybos nario įgaliojimai nutrūksta iki kadencijos pabaigos, naują Centro tarybos narį likusiam kadencijos laikotarpiui skiria grupė, skyrusi tarybos narį, kurio įgaliojimai nutrūko. Naujas Centro tarybos narys pareigas pradeda eiti tada, kai apie jo paskyrimą paskelbia Centro tarybos pirmininkas;

35.7. Centro tarybos pirmininką ir sekretorių renka taryba atviru arba slaptu balsavimu;

35.8. Centro tarybos pirmininku negali būti Centro direktorius;

35.9. Centro taryba posėdžiauja ne rečiau kaip 2 kartus per mokslo metus. Esant būtinybei, šaukiamas neeilinis Centro tarybos posėdis;

35.10. Centro tarybos posėdis yra teisėtas, jei jame dalyvauja 2/3 visų jos narių;

35.11. Centro tarybos nutarimai priimami dalyvaujančiųjų balsų dauguma; jei balsai pasiskirsto po lygiai, Centro tarybos pirmininko balsas yra lemiamas;

35.12. Centro tarybos nutarimus, kurie prieštarauja Centro veiklą reglamentuojantiems dokumentams, Centro direktorius turi teisę prašyti svarstyti iš naujo;

35.13. Centro tarybos kompetencija:

35.13.1. teikia siūlymus dėl Centro strateginių tikslų, uždavinių ir jų įgyvendinimo priemonių;

35.13.2. pritaria Centro strateginiam planui, Centro metiniam veiklos planui;

35.13.3. svarsto ir teikia pasiūlymus Centro direktoriui dėl Centro darbo tvarkos taisyklių, kitų Centro veiklą reglamentuojančių dokumentų;

35.13.4. teikia siūlymus Centro direktoriui dėl Centro nuostatų pakeitimo ar papildymo, Centro vidaus struktūros tobulinimo;

34.13.5. svarsto Centro lėšų naudojimo klausimus, teikia siūlymus dėl Centro materialinio aprūpinimo, veiklos tobulinimo;

35.13.6. teikia siūlymus dėl veiklos tobulinimo;

35.13.7. vertina Centro vadovo metinės veiklos ataskaitą ir teikia savo sprendimą dėl vadovo metų veiklos įvertinimo Centro savininko teises ir pareigas įgyvendinančiai institucijai;

35.13.8. svarsto trenerių, mokinių ir tėvų (globėjų, rūpintojų) savivaldos institucijų ar Centro bendruomenės narių iniciatyvas ir teikia siūlymus Centro direktoriui;

35.13.9. talkina formuojant Centro materialinius, finansinius ir intelektinius išteklius;

35.13.10. inicijuoja Centro bendruomenės ir visuomenės bendradarbiavimą;

35.13.11. svarsto kitus Centro direktoriaus teikiamus klausimus;

35.13.12. Centro taryba, pasibaigus veiklos laikui, atsiskaito ją rinkusiai Centro bendruomenei ir vietos bendruomenės nariams.

36. Centre veikia kitos Centro savivaldos institucijos.

37. Trenerių taryba – nuolat veikianti Centro savivaldos institucija trenerių profesiniams bei bendriesiems ugdymo klausimams spręsti.

38. Trenerių taryba:

38.1. Trenerių tarybą sudaro visi Centre dirbantys treneriai ir kiti ugdymą organizuojantys darbuotojai;

38.2. Trenerių tarybai vadovauja pirmininkas, kuris renkamas Trenerių tarybos atviru arba slaptu balsavimu dvejiems metams;

38.3. Trenerių tarybos sekretorių renka Trenerių tarybos nariai dvejiems metams;

38.4. Trenerių tarybos posėdžiai šaukiami prasidedant ir baigiantis mokslo metams, taip pat ne rečiau kaip vieną kartą per pusmetį. Prireikus gali būti sušauktas neeilinis Trenerių tarybos posėdis;

38.5. Trenerių tarybos posėdžiai yra teisėti, jei juose dalyvauja ne mažiau kaip 2/3 trenerių;

38.6. Trenerių tarybos nutarimai priimami dalyvaujančiųjų balsų dauguma;

38.7. Trenerių taryboje svarstomus klausimus rengia administracija, pasitelkusi trenerius bei kitus Centre dirbančius specialistus;

38.8. Trenerių tarybos kompetencija:

38.8.1. aptaria praktinius švietimo ir sporto politikos įgyvendinimo klausimus, svarsto mokinių sportinius pasiekimus, pedagoginės veiklos tobulinimo būdus;

38.8.2. svarsto Centro veiklos metinius planus, jų vykdymo eigą, aptaria ugdymo planus ir kitus klausimus;

38.8.3. svarsto Centro tikslų ir uždavinių įgyvendinimo rezultatus, svarbiausius sportinio ugdymo organizavimo ir sportininkų rengimo klausimus;

38.8.4. aptaria mokinių sveikatos, saugos darbe, mokymosi, poilsio klausimus.

39. Mokinių taryba – aukščiausia mokinių savivaldos institucija, atstovaujanti visiems Centro mokiniams.

40. Mokinių taryba:

40.1. Mokinių taryba slaptu balsavimu renkama dvejiems metams mokinių susirinkime. Atstovus į Mokinių tarybą deleguoja sportinio ugdymo grupių mokiniai susirinkime, po vieną atstovą iš kiekvienos sporto šakos;

40.2. Mokinių tarybos pirmininką, sekretorių renka mokiniai atviru balsavimu pirmame posėdyje;

40.3. Mokinių tarybos kompetencija:

40.3.1. atstovauja mokinių interesams, stiprina sportinio ugdymo grupių savivaldą;

40.3.2. prisideda ir aktyviai dalyvauja organizuojant Centre renginius, parodas, varžybas, konkursus;

40.3.3. dalyvauja centre ir savivaldybėje vykdomuose projektuose ir renginiuose;

40.3.4. bendrauja ir bendradarbiauja su Centro administracija, sportinio ugdymo grupių treneriais;

40.3.5. dalyvauja Centro vykdomoje prevencinėje veikloje.

41. Centro savivaldos institucijos savo veiklą organizuoja vadovaudamosi Centro strateginiu planu, metiniu veiklos planu, ugdymo planu, Centro ir savivaldos institucijos nuostatais, Lietuvos Respublikos įstatymais ir kitais teisės aktais.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

42. Centro darbuotojai į darbą Centre priimami ir atleidžiami iš jo Lietuvos Respublikos darbo kodekso, Lietuvos Respublikos švietimo ir sporto įstatymų ir kitų teisės aktų nustatyta tvarka.

43. Centro darbuotojų darbo apmokėjimo tvarką nustato Lietuvos Respublikos darbo kodeksas, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymas ir kiti teisės aktai.

44. Centro treneriai atestuojasi ir tobulina kvalifikaciją švietimo, mokslo ir sporto ministro nustatyta tvarka. Kitų Centro darbuotojų kvalifikacijos tobulinimas organizuojamas direktoriaus nustatyta tvarka.

45. Centro direktoriaus, direktoriaus pavaduotojų ir darbuotojų veikla vertinama ir kvalifikacija tobulinama teisės aktų nustatyta tvarka.

VII SKYRIUS

CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR CENTRO VEIKLOS PRIEŽIŪRA

46. Centras valdo patikėjimo teise perduotą Savivaldybės turtą, naudoja ir disponuoja juo Lietuvos Respublikos teisės aktų ir Savivaldybės tarybos sprendimų nustatyta tvarka.

47. Centro lėšos:

47.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas programas ir sąmatas;

47.2. pajamos už teikiamas paslaugas;

47.3. parama iš fizinių ir juridinių asmenų;

47.4. vykdomų ES projektų lėšos;

47.5. kitos teisėtu būdu įgytos lėšos.

48. Valstybės biudžeto ir Savivaldybės biudžeto asignavimai ir kitos lėšos naudojamos teisės aktų nustatyta tvarka.

49. Centras buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

50. Centro finansinė veikla kontroliuojama teisės aktų nustatyta tvarka.

51. Centro veiklos ir išorės finansinį auditą atlieka Prienų rajono savivaldybės kontrolės ir audito tarnyba.

VIII SKYRIUS

BAIGIAMOSIOS NUOSTATOS

52. Centras turi interneto svetainę, atitinkančią teisės aktų nustatytus reikalavimus.

53. Informaciją apie savo veiklą Centras skelbia viešai Centro interneto svetainėje www.prienusportas.lt.

54. Centras registruojamas teisės aktų nustatyta tvarka.

55. Centras reorganizuojamas, pertvarkomas ar likviduojamas Savivaldybės tarybos sprendimu Lietuvos Respublikos teisės aktų nustatyta tvarka.

56. Centro nuostatus, jų pakeitimus ir papildymus inicijuoja Savivaldybės meras, Centro taryba ar Centro direktorius, Savivaldybės mero teikimu tvirtina Savivaldybės taryba.

57. Pakeistus Centro nuostatus pasirašo jos savininko teises ir pareigas įgyvendinančios institucijos vardu veikiantis asmuo arba jos savininko teises ir pareigas įgyvendinančios institucijos įgaliotas asmuo. Pakeitus Centro nuostatus, kartu su teisės aktų nustatytais dokumentais Juridinių asmenų registrui pateikiami pakeisti Centro nuostatai ir nurodomi jų pakeitimai.

_____________________